b'\n_START_ARTICLE_\nRa\xc4\x8dunalnik pete generacije\n_START_PARAGRAPH_\nRa\xc4\x8dunalnik pete generacije (fifth-generation computer) je predvidena nova vrsta ra\xc4\x8dunalnika, zasnovana na novih mikroelektronskih tehnologijah z velikimi hitrostmi ra\xc4\x8dunanja in vzporedno obdelavo podatkov. Razvoj tehnologije zelo visoke integracije (very large-scale integration, VLSI), ki lahko v integrirano vezje stla\xc4\x8di mnogo ve\xc4\x8d komponent, kot zmore trenutna tehnologija, in razvoj ra\xc4\x8dunalni\xc5\xa1ke strojne in programske opreme obetata izdelavo ra\xc4\x8dunalnikov, ki bodo mnogo hitrej\xc5\xa1i od dana\xc5\xa1njih. Tak ra\xc4\x8dunalnik naj bi s svojim uporabnikom znal komunicirati v naravnem govorjenem jeziku, imel bo shranjene ogromne podatkovne baze znanja, po katerih bo znal tudi hitro iskati, znal bo inteligentno sklepati, obdelovati slike in\xc2\xa0\xc2\xbbvideti\xc2\xab\xc2\xa0predmete tako, kot jih vidijo ljudje._NEWLINE_Leta 1981 je japonsko Ministrstvo za mednarodno trgovino in industrijo (Ministry of international trade and industry) spro\xc5\xbeilo desetletni projekt izgradnje ra\xc4\x8dunalnika pete generacije. To naj bi bil\xc2\xa0\xc2\xbbvzporedni stroj za sklepanje\xc2\xab\xc2\xa0(\xc2\xbbparallel inference machine\xc2\xab), sestavljen iz ve\xc4\x8d kot tiso\xc4\x8d vzporedno delujo\xc4\x8dih mikroprocesorjev. Leta 1992 pa je bil projekt \xc5\xa1e precej v zaostanku, saj jim je uspelo narediti le 256-procesorske module. Od takrat so se pojavili \xc5\xa1tevilni predlogi, po katerih naj bi se bilo bolje usmeriti v raziskovanje drugih tehnologij, na primer nevronskih mre\xc5\xbe, ki naj bi predstavljale obetavnej\xc5\xa1e pristope umetni inteligenci.'